b'\n_START_ARTICLE_\nNepravilni satelit\n_START_PARAGRAPH_\nN\xc3\xa8prav\xc3\xadlni satel\xc3\xadt (tudi n\xc3\xa8pravilna l\xc3\xbana) je v astronomiji naravni satelit, ki kro\xc5\xbei okrog osrednjega telesa po oddaljeni in nagnjeni tirnici, velikokrat vzvratno. Verjamemo, da so jih njihovi star\xc5\xa1evski planeti zajeli, za razliko od pravilnih satelitov, ki so nastali samostojno._NEWLINE_Od leta 1997 so odkrili triindevetdeset nepravilnih satelitov, ki vsi kro\xc5\xbeijo okrog \xc5\xa1tirih plinskih velikanov (Jupitra, Saturna, Urana in Neptuna). Pred letom 1997 so poznali le deset nepravilnih satelitov, med njimi Febo in Himalijo, najve\xc4\x8dja nepravilna satelita Saturna in Jupitra. Trenutno menijo, da so planeti zajeli nepravilne satelite s heliocentri\xc4\x8dne tirnice blizu svojih trenutnih leg, kmalu po nastanku svojega star\xc5\xa1evskega planeta. Drugo teoreti\xc4\x8dno razlago, da ti sateliti izvirajo iz Kuiperjevega pasu, trenutna opazovanja ne podpirajo.\n_START_SECTION_\nTrenutna porazdelitev nepravilnih satelitov\n_START_PARAGRAPH_\nTirnice znanih nepravilnih satelitov se zelo razlikujejo, vendar ka\xc5\xbeejo dolo\xc4\x8dene zakonitosti. Vzvratne tirnice so pogostej\xc5\xa1e (83\xc2\xa0%) od naprednih. Ne poznamo nobenega satelita z naklonom tira ve\xc4\x8djim od 55\xc2\xb0 (ali manj\xc5\xa1im od 130\xc2\xb0 za vzvratno gibajo\xc4\x8de satelite). Poleg tega lahko najdemo skupno potezo, kjer si ve\xc4\x8dji satelit deli podobno tirnico z nekaj manj\xc5\xa1imi._NEWLINE_Tirnice zunanjih satelitov zelo moti Sonce in njihovi elementi tirov se zelo spreminjajo v kratkih \xc4\x8dasovnih razmikih. Glavna polos Pasifaje se na primer spreminja v dveh letih za 1,5 Gm (enojna tirnica), naklon tira pribli\xc5\xbeno za 10\xc2\xb0 in izsrednost za 0,4 v 24. letih (v dvojni Jupitrovi orbitalni periodi). Zaradi tega se za ugotavljanje skupin v danem trenutku uporabljajo srednji elementi tirnic namesto elementov tirnic brez motenj. Podobno se za ugotavljanje dru\xc5\xbein asteroidov uporabljajo pravi elementi tirov.\n_START_SECTION_\nSpektri\n_START_PARAGRAPH_\nV trenutni lo\xc4\x8dljivosti so spektri v vidnem in blizu infrarde\xc4\x8dega dela neizraziti. Do sedaj so na\xc5\xa1li vodni led na Febe in Nereidi, ter poteze vodnih sprememb na Himaliji.\n_START_SECTION_\nVrtenje\n_START_PARAGRAPH_\nPravilni sateliti so obi\xc4\x8dajno plimsko zvezani. Njihova tirnica je so\xc4\x8dasna z njihovim vrtenjem, tako da je s planeta vidna le njihova ena stran. Plimske sile na nepravilni satelitih so zanemarljive. Izmerili so vrtilne dobe v obmo\xc4\x8dju le deset ur za najve\xc4\x8dje satelitev Himalijo, Febe in Nereido. Njihove orbitalne periode so za primerjavo ve\xc4\x8d sto dni. Tak\xc5\xa1na razmerja za vrtenje so enakovredna razmerjem za asteroide.'